LIETUVOS RESPUBLIKOS

ŽEMĖS ŪKIO MINISTRO

ĮSAKYMAS

DĖL LIETUVOS ŽUVININKYSTĖS KONTROLĖS PROGRAMOS LĖŠŲ NAUDOJIMO TAISYKLIŲ PATVIRTINIMO

2008 m. spalio 8 d. Nr. 3D-546

Vilnius

Siekdama įgyvendinti 2006 m. gegužės 22 d. Tarybos reglamentą (EB) Nr. 861/2006, nustatantį Bendrijos finansines priemones, skirtas bendrai žuvininkystės politikai ir jūrų teisei įgyvendinti (OL 2006 L 160, p. 1), ir 2007 m. balandžio 11 d. Komisijos reglamentą (EB) Nr. 391/2007, nustatantį išsamias Tarybos reglamento (EB) Nr. 861/2006 įgyvendinimo taisykles dėl valstybių narių išlaidų, patirtų įgyvendinant bendrajai žuvininkystės politikai taikomas stebėsenos ir kontrolės sistemas (OL 2007 L 97, p. 30),

tvirtinu Lietuvos žuvininkystės kontrolės programos lėšų naudojimo taisykles (pridedama).

ŽEMĖS ŪKIO MINISTRĖ	KAZIMIRA DANUTĖ PRUNSKIENĖ

SUDERINTA

Lietuvos Respublikos finansų ministerijos

2008-09-12 raštu Nr. ((1.16-0203)-5K-6K-0811398

PATVIRTINTA

Lietuvos Respublikos žemės ūkio

ministro 2008 m. spalio 8 d.

įsakymu Nr. 3D-546

LIETUVOS ŽUVININKYSTĖS KONTROLĖS PROGRAMOS LĖŠŲ NAUDOJIMO TAISYKLĖS

I. BENDROSIOS NUOSTATOS

1. Lietuvos žuvininkystės kontrolės programos lėšų naudojimo taisyklės (toliau – Taisyklės) parengtos vadovaujantis 2006 m. gegužės 22 d. Tarybos reglamentu (EB) Nr. 861/2006, nustatančiu Bendrijos finansines priemones, skirtas bendrai žuvininkystės politikai ir jūrų teisei įgyvendinti (OL 2006 L 160, p. 1), ir 2007 m. balandžio 11 d. Komisijos reglamentu (EB) Nr. 391/2007, nustatančiu išsamias Tarybos reglamento (EB) Nr. 861/2006 įgyvendinimo taisykles dėl valstybių narių išlaidų, patirtų įgyvendinant bendrajai žuvininkystės politikai taikomas stebėsenos ir kontrolės sistemas (OL 2007 L 97, p. 30).

2. Taisyklės nustato Žuvininkystės departamento prie Lietuvos Respublikos žemės ūkio ministerijos (toliau – Žuvininkystės departamentas), įgyvendinančio Lietuvos žuvininkystės kontrolės programą (toliau – Programa), finansavimo tvarką.

II. TINKAMOS IR NETINKAMOS FINANSUOTI IŠLAIDOS

3. Tinkamos finansuoti išlaidos – reglamento (EB) Nr. 391/2007 5 ir 6 straipsniuose numatytos ir vykdant programą per einamuosius metus faktiškai padarytos neprieštaraujant Europos Sąjungos (toliau – ES) ir Lietuvos Respublikos teisės aktų nuostatoms Žuvininkystės departamento išlaidos, pagrįstos dokumentų originalais arba (jei to padaryti neįmanoma) oficialiai patvirtintomis jų kopijomis.

4. Netinkamos finansuoti išlaidos – reglamento (EB) Nr. 391/2007 7 straipsnyje numatytos netinkamos finansuoti išlaidos.

III. ADMINISTRAVIMO PROCEDŪROS

5. Iki kiekvienų metų sausio 31 d. Žuvininkystės departamentas rengia ir Europos Komisijai teikia einamųjų metų Programos projektą, o Lietuvos Respublikos žemės ūkio ministerijai (toliau – Ministerija) – šio projekto kopiją.

6. Programa finansuojama iš Ministerijos asignavimų, numatytų pagal Žuvininkystės duomenų rinkimo ir kontrolės programą:

6.1. 50 proc. Programos įgyvendinimo tinkamų finansuoti išlaidų, nurodytų reglamento (EB) Nr. 861/2006 8 straipsnio a punkto ii papunktyje, apmokama iš Žuvininkystės duomenų rinkimo ir kontrolės programos (Europos Sąjungos lėšos) lėšų ir 50 proc. – iš Žuvininkystės duomenų rinkimo ir kontrolės programos (bendrojo finansavimo lėšos ir PVM) lėšų;

6.2. 75 proc. Programos įgyvendinimo tinkamų finansuoti išlaidų, nurodytų reglamento (EB) Nr. 861/2006 8 straipsnio a punkto i papunktyje (išskyrus laivų ir skraidymo aparatų įsigijimo išlaidas), iii ir v papunkčiuose, apmokama iš Žuvininkystės duomenų rinkimo ir kontrolės programos (Europos Sąjungos lėšos) lėšų ir 25 proc. – iš Žuvininkystės duomenų rinkimo ir kontrolės programos (bendrojo finansavimo lėšos ir PVM) lėšų;

6.3. kadangi pirkimo ir (arba) importo pridėtinės vertės mokestis (toliau – PVM) yra netinkamas finansuoti pagal Programą, jis apmokamas iš šiam tikslui skirtų Žuvininkystės duomenų rinkimo ir kontrolės programos (bendrojo finansavimo lėšos ir PVM) asignavimų.

7. Lėšos Žuvininkystės departamentui skiriamos vadovaujantis Lietuvos Respublikos valstybės biudžeto ir savivaldybių biudžetų sudarymo ir vykdymo taisyklėmis, patvirtintomis Lietuvos Respublikos Vyriausybės 2001 m. gegužės 14 d. nutarimu Nr. 543 (Žin., 2001, Nr. 42-1455; 2004, Nr. 96-3531), pagal patvirtintą einamųjų metų Žuvininkystės duomenų rinkimo ir kontrolės programos sąmatą. Iki Europos Komisija priima sprendimą dėl Bendrijos finansinės paramos einamaisiais metais išlaidoms, kurias patiria valstybės narės įgyvendindamos bendrosios žuvininkystės politikos stebėjimo ir kontrolės sistemas, padengti, Žuvininkystės departamentui sudaromoje einamųjų metų Žuvininkystės duomenų rinkimo ir kontrolės programos sąmatoje trijų ketvirčių asignavimų išlaidoms suma neturi viršyti 75 proc. Taisyklių 5 punkte nurodytame Programos projekte numatytos sumos ir ją atitinkančio PVM.

8. Europos Komisijai priėmus sprendimą dėl Bendrijos finansinės paramos einamaisiais metais išlaidoms, kurias patiria valstybės narės įgyvendindamos bendrosios žuvininkystės politikos stebėjimo ir kontrolės sistemas, padengti, Žuvininkystės departamentas rengia žemės ūkio ministro įsakymo projektą dėl Programos patvirtinimo ir teikia tvirtinti žemės ūkio ministrui.

9. Jeigu pagal Europos Komisijos priimtą sprendimą Programai patvirtinta mažesnė išlaidų suma arba mažesnis Bendrijos finansinis įnašas, negu buvo numatyta Žuvininkystės duomenų rinkimo ir kontrolės programos sąmatoje, Ministerija atitinkamai patikslina Žuvininkystės departamentui patvirtintą Žuvininkystės duomenų rinkimo ir kontrolės programos sąmatą.

10. Žuvininkystės departamentas:

10.1. Programai vykdyti skirtus asignavimus naudoja ir už juos atsiskaito Ministerijai vadovaudamasis:

10.1.1. Lietuvos Respublikos valstybės biudžeto ir savivaldybių biudžetų sudarymo ir vykdymo taisyklėmis;

10.1.2. Valstybės ir savivaldybių biudžetų vykdymo, biudžetinių įstaigų ir kitų subjektų programų sąmatų vykdymo ataskaitų sudarymo taisyklėmis, patvirtintomis Lietuvos Respublikos finansų ministro 2004 m. gruodžio 29 d. įsakymu Nr. 1K-413 (Žin., 2005, Nr. 2-21);

10.1.3. Valstybės biudžeto lėšų išdavimo iš valstybės iždo sąskaitos taisyklėmis, patvirtintomis Lietuvos Respublikos finansų ministro 2000 m. liepos 21 d. įsakymu Nr. 195 (Žin., 2000, Nr. 65-1976; 2007, Nr. 90-3604);

10.2. gautus asignavimus apskaito pagal Biudžetinių įstaigų buhalterinės apskaitos taisykles, patvirtintas Lietuvos Respublikos finansų ministro 2001 m. kovo 16 d. įsakymu Nr. 70 (Žin., 2001, Nr. 30-978; 2006, Nr. 2-16);

10.3. Programai vykdyti reikalingas prekes, paslaugas ir darbus įsigyja vadovaudamasis Lietuvos Respublikos viešųjų pirkimų įstatymu (Žin., 1996, Nr. 84-2000; 2006, Nr. 4-102) ir kitais susijusiais teisės aktais.

11. Žuvininkystės departamentas teikia Europos Komisijai išlaidų deklaracijas pagal reglamento (EB) Nr. 391/2007 VII priede nustatytą formą ir VI priede nustatytus reikalavimus. Išlaidų deklaracijos Europos Komisijai turi būti pateiktos ne vėliau kaip per devynis mėnesius nuo išlaidų patyrimo datos. Žuvininkystės departamentas, išsiuntęs Europos Komisijai išlaidų deklaraciją, jos kopiją pateikia Ministerijai ir Finansų ministerijos Valstybės iždo departamentui (toliau – Valstybės iždo departamentas).

12. Lėšos, kurias Europos Komisija perveda Lietuvai pagal reglamento (EB) Nr. 391/2007 10 straipsnį ir Taisyklių 11 punkte nurodytas išlaidų deklaracijas, gaunamos į valstybės iždo sąskaitą Programos lėšoms.

13. Valstybės iždo departamentas, iš Lietuvos banko gavęs valstybės iždo sąskaitos, skirtos Programos lėšoms, išrašą apie Europos Komisijos pervestas lėšas, per 3 darbo dienas informuoja apie tai Ministeriją ir Žuvininkystės departamentą, pridėdamas sąskaitos išrašo ir SWIFT pranešimo kopijas.

14. Ministerija ir Žuvininkystės departamentas, gavę Taisyklių 13 punkte nurodytą informaciją, tikrina, ar Europos Komisijos pervesta lėšų suma atitinka Europos Komisijai pateiktoje išlaidų deklaracijoje nurodytą sumą.

15. Europos Komisijos nekompensuotas neteisingai išmokėtas lėšas ir su jomis susijusias bendrajam finansavimui ir PVM kompensuoti skirtas lėšas Žuvininkystės departamentas grąžina į Ministerijos nurodytą sąskaitą iš Lietuvos žuvų ūkio administravimo programos asignavimų. Ministerija, gavusi šias lėšas, jas per 5 dienas grąžina į valstybės biudžetą.

IV. ATSAKOMYBĖ

16. Žuvininkystės departamentas įgyvendina ir administruoja Programą, taip pat vykdo jos įgyvendinimo priežiūrą.

17. Žuvininkystės departamentas atsako už:

17.1. Europos Komisijai pateiktos informacijos teisingumą;

17.2. teisingą Programos lėšų naudojimą;

17.3. išlaidų pagrindimo ir įrodymo dokumentų tikrinimą ir išlaidų tinkamumo finansuoti nustatymą.

_________________